วิวัฒนาการบริการแบงก์
ใครที่อยู่ในช่วงอายุการเป็นคนในเจเนอเรชั่นเอ็กซ์ยุคต้นๆ ขึ้นไป จะเห็นพัฒนาการของระบบการเงินไทยอย่างชัดเจน
20 ก.พ. 2559

โดย...แบงก์กลิ้ง
ใครที่อยู่ในช่วงอายุการเป็นคนในเจเนอเรชั่นเอ็กซ์ยุคต้นๆ ขึ้นไป จะเห็นพัฒนาการของระบบการเงินไทยอย่างชัดเจน แค่ใช้บริการธนาคารพาณิชย์เป็นประจำ ไม่ว่าจะฝากเงิน หรือถอนเงิน หรือธุรกรรมอื่นๆ การใช้เอทีเอ็มในยุคแรกๆ ค่อนข้างจะยุ่งยาก ต้องเปิดบัญชีใหม่และอีก 7 วัน จึงจะได้รับบัตร ต่อมาก็ลดเวลาลงจนได้บัตรเอทีเอ็มเลยเมื่อไปขอเปิดบัญชี
พัฒนาการของธนาคารเน้นเอาความสะดวกสบายของลูกค้าเป็นหลัก การให้บริการของธนาคารพาณิชย์เร็วขึ้น เร็วขึ้น อาจจะเป็นเพราะการแข่งขัน ทำให้ธนาคารนำเอาเทคโนโลยีเข้ามาใช้ในการให้บริการลูกค้ามากขึ้นเรื่อยๆ เดี๋ยวนี้ใครให้ลูกค้ารอนานเป็นโดนลูกค้าขึ้นบัญชีดำ ถ้าเลี่ยงได้จะไม่มาใช้บริการหันไปใช้บริการธนาคารที่เร็วกว่าและไม่ขัดข้องบ่อย กลายเป็นต้องเร็วและเสถียรด้วย
ขณะนี้ไปใช้บริการธนาคารในกรณีที่ถอนหรือฝากเงินด้วยเครื่องอัตโนมัติ ก็ไม่ต้องใช้สมุดบัญชี แต่จะใช้บริการเอทีเอ็มก็จะต้องพบบัตรเอทีเอ็มไปด้วย ส่วนจะฝากจะถอนสาขาไหนก็ได้ แต่จะต้องนำบัตรประชาชนพร้อมสมุดบัญชีไปแสดง ซึ่งปัจจุบันยังมีลูกค้าไปถอนเงินที่เคาน์เตอร์อยู่โดยเฉพาะการฝากถอนเงินที่มีวงเงินสูง แม้เครื่องเอทีเอ็มจะสามารถเบิกเงินได้เป็นแสนบาทต่อวันก็ตาม แต่ลูกค้ามักจะไม่ทิ้งเงินในบัญชีที่ใช้บัตรเอทีเอ็มมากเกินไป เพราะกลัวจะไม่ปลอดภัย
อีกไม่นานก็จะถึงยุคที่ไปธนาคารโดยไม่ต้องพกอะไรไปเลย นอกจากบัตรประชาชนใบเดียว เพื่อแสดงตัวว่าเป็นเจ้าของบัญชีที่แท้จริง ซึ่งจะไปถึงจุดนั้นเมื่อการพัฒนาระบบการชำระเงินของประเทศก้าวหน้า การจัดทำระบบที่กระทรวงการคลังดำเนินการอยู่เสร็จสิ้น
หลังจากมีระบบชำระเงินเกิดขึ้นแล้วโฉมหน้าการให้บริการลูกค้าของธนาคารจะเป็นอย่างไร โปรดติดตาม